Qatarul anunţă că Israelul şi Hamas "nu sunt aproape de un acord" privind un armistiţiu în Gaza
Israelul şi mişcarea islamistă palestiniană Hamas nu sunt aproape de a ajunge la un acord privind un armistiţiu în Fâşia Gaza şi eliberarea ostaticilor, a declarat marţi Majed al-Ansari, purtătorul de cuvânt al Ministerului de Externe din Qatar, ţară care mediază negocierile, relatează AFP.
"Nu suntem aproape de un acord, ceea ce înseamnă că nu vedem cele două părţi îndreptându-se către un limbaj care ar putea rezolva actualul dezacord cu privire la implementarea unui acord", a declarat Majed al-Ansari în cadrul unei conferinţe de presă, adăugând că discuţiile între părţi continuă, după mai mult de cinci luni de la începerea războiului dintre Israel şi Hamas, transmite Agerpres.
În pofida noilor discuţii de la începutul lunii martie de la Cairo, cele trei ţări mediatoare – Statele Unite, Qatar şi Egipt – nu au reuşit să obţină un acord de armistiţiu, însoţit de eliberarea ostaticilor reţinuţi în Gaza de la începutul conflictului.
Toate părţile "continuă să acţioneze prin negocieri pentru a ajunge la un acord, speram în timpul Ramadanului", care a început săptămâna aceasta şi durează o lună, a spus Ansari. Cu toate acestea, el a adăugat că nu este în măsură să "propună un calendar" pentru un acord de armistiţiu, subliniind că, pe teren, conflictul a rămas "foarte complicat".
Războiul din Gaza a fost declanşat de atacul lansat pe 7 octombrie asupra Israelului de militanţi ai mişcării palestiniene islamiste Hamas, soldat cu circa 1.200 de morţi şi 253 de ostatici, potrivit bilanţului autorităţilor israeliene. Raidurile aeriene şi terestre declanşate în răspuns de Israel în Gaza s-au soldat până acum cu moartea a cel puţin 31.000 de palestinieni, afirmă oficiali din Gaza.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank